
Fusjonsprosessen mellom UiT og HiTø – administrasjonsgjennomgang
Bakgrunn
I møte 18.1.2008 oppnevnte styringsgruppa for fusjonsprosessen mellom Universitetet i Tromsø og Høgskolen i Tromsø en arbeidsgruppe med følgende sammensetning:

Fakultetsdirektør Jørgen Fossland, UiT,  leder
Administrativ leder Anne Aagaard, HiTø
Personal- og organisasjonsleder Ingrid Schjelderup, HiTø
Assisterende forsknings- og studiedirektør Rigmor Bjørkli, UiT
Tjenestemannsrepresentant Egil Børge Mikalsen, FF, UiT
Tjenestemannsrepresentant Ivar Stokkeland, NTL, HiTø
Student Claus Svensby, HiTø

Sekretær: juridisk førstekonsulent Nina Pedersen, Fel, HiTø

Arbeidsgruppa fikk som mandat å 

· Foreta en gjennomgang av de ulike funksjons-/tjenesteområdene for fellesadministrasjonen i den nye institusjonen

· Foreslå organisering av en ny, felles administrasjon på institusjonsnivå for den nye organisasjonen.

· Foreslå delegeringsgrad mellom institusjonsnivå og fakultetsnivå

· Legge til rette for en god integrasjonsprosess mellom fellesadministrasjonen ved HiTø og sentraladministrasjonen ved UiT.

Arbeidet skulle bygge på målene beskrevet i programerklæringen, Avtale om forutsetningene ved en fusjon og overordnet strategi vedtatt av styringsgruppa. Det ble videre lagt til grunn at de overordna målene om internt mangfold og styrka kontakt med eksterne aktører skulle ivaretas særskilt.

Rapport

Arbeidsgruppa leverte sin rapport innen fristen 15.4. Rapporten er vedlagt saksframlegget. Gruppa anbefaler at alle nåværende avdelinger og seksjoner i de to fellesadministrasjonene oppløses og at det etableres sju nye hovedavdelinger i fellesadministrasjonen. I tillegg til avdelingene anbefales en begrenset stab tilknyttet rektor/direktør.

Arbeidsgruppa har diskutert delegasjonsgrad med utgangspunkt i fem modeller som er utbredt i sektoren. Gruppa påpeker at spørsmålet om valg av delegeringsgrad er avhengig av organisasjonsmodell og størrelse og profesjonalitet på fakultetsadministrasjonene. 

Arbeidsgruppa peker videre på flere forhold som er avgjørende for en god integrasjonsprosess. Et viktig prinsipp er samlokalisering av avdelinger. 

De sju avdelingene fikk følgende navneforslag: 

Avdeling for forskning og utviklingsarbeid

Avdeling for utdanning

Avdeling for samfunnskontakt og formidling

Avdeling for økonomi

Avdeling for personal og organisasjon
Avdeling for IT

Avdeling for eiendom og drift.

Høring

Rapporten ble deretter sendt på høring til fakultetene og NFH ved universitetet, avdelingene ved høgskolen, TMU og UB, sentrene, tjenestemannsorganisasjonene og studentenes organisasjoner. Fellesadministrasjonene ved begge institusjoner har også avgitt uttalelse. 

Følgende har avgitt uttalelse: Det matematisk naturvitenskapelige fakultetet, Norges fiskerihøgskole, Det samfunnsvitenskapelige fakultetet, Det medisinske fakultetet, Det juridiske fakultetet, Avdeling for kunstfag, Avdeling for helsefag, Avdeling for økonomi og ingeniørfag, Avdeling for lærerutdanning, Universitetsbiblioteket, Senter for miljø og utviklingsstudier, Universitetets senter for etter og videreutdanning, Teknisk avdeling, Kommunikasjonsavdelinga, Forsknings- og studieavdelinga, It-avdelinga, Personal- og økonomiavdelinga ved UiT og Fellesadministrasjonen ved høgskolen. 
Det matematisk naturvitenskapelige fakultetet: Støtter rapportens hovedtilråding om sju avdelinger i ny fellesadministrasjon. Spesielt viktig at forskningsadministrasjonen styrkes. Delegering og sentralisering og størrelse avhenger av hvilken framtidig avdelingsorganisering som velges. Trefakultetsmodell betinger overføring av administrative ressurser til avdelingsnivået. Støtter videreføring av U-vetts organisering som i dag. Ønsker ikke å etablere en stor fellesadministrasjon fra fusjonstidspunktet, fakultetsadministrasjonene bør heller styrkes. 
Norges fiskerihøgskole: Antallet enheter i den nye fellesadministrasjonen må vurderes i relasjon av delegeringsgrad og avdelingsorganisering. Positive til å inkludere U-vett i ny fellesadministrativ enhet. 
Det samfunnsvitenskapelige fakultetet: Stiller seg positiv til arbeidsgruppas anbefalinger om avdelingsstruktur og innhold i den nye fellesadministrasjonen. Påpeker noen konkrete forhold som må ivaretas, herunder internasjonalisering.
Det medisinske fakultetet: Støtter arbeidsgruppens tilnærming. Framhever behovet for forskningsadministrativ støtte med fokus på finansiering og internasjonalisering. Etterlyser fokus på helhetlig oppgaveløsning over alle organisasjonsnivå. Graden av delegering til fakultetsnivået vil avhenge av avdelingsorganiseringen. Hvis en modell med (tre) store fakultet blir valgt, vil en kompetent strategisk administrasjon kunne etableres på fakultetsnivået.
Det juridiske fakultetet: Støtter rapportens hovedkonklusjoner. Men viser til at endelig organisering av ny fellesadministrasjon må sees i sammenheng med valg av organisasjonsmodell og delegeringsgrad i den nye organisasjonen. 
Avdeling for kunstfag: Støtter den foreslåtte sjuavdelingsmodellen. Navnet på den aktuelle avdelingen må være ”Avdeling for forskning, faglig og kunstnerisk utviklingsarbeid”. Den administrative avdelingen må ha kompetanse innenfor feltet faglig og kunstnerisk utviklingsarbeid. Kommenterer innholdet i flere av de nye avdelingene konkret. Ser behovet for god ledelse som ivaretar de strategiske behov, og påpeker at det administrative apparatet må tilføres tilstrekkelige ressurser. 
Avdeling for helsefag: Støtter i all hovedsak den foreslått sjuavdelingsmodellen. Bemerker behovet for god samhandling mellom økonomi og personal/organisasjonsavdelingene. Ønsker desentralisering av studieadministrative tjenester som grunnlag for studiekvalitet. Behovet for oppfølging av ekstern virksomhet og internasjonalisering vanskelig å ivareta via et sentralt kontor, gode resultater betinger heller administrative tjenester nært knyttet til fagmiljø.  
Avdeling for ingeniør og økonomifag: Støtter forslaget om ny fellesadministrasjon med sju avdelinger. Behovet for administrative tjenester på avdelings- og instituttnivå må vurderes etter vedtak om størrelse og organisering av disse. Påpeker behovet for å ivareta visse tjenester på lokalt nivå, og nevner eksamensadministrasjon ,en del personal og økonomioppgaver, og it-tjenester. 
Avdeling for lærerutdanning: Støtter hovedprinsippene i sjuavdelingsmodellen, men har mange konkrete kommentarer til forslaget om hvilke funksjoner som bør ligge hvor. Konkretisering og ikke minst delegering, vil avhenge av valget av organisasjonsmodell. 
Universitetsbiblioteket: Dimensjonering og organisering av ny fellesadministrasjon vil i større grad måtte avhenge av hvilken avdelingsorganisering som velges. UB`s spesielle behov for it-tjenester må ivaretas. 

Semut: Fokuserer i uttalelsen på behovet for målrettet innsats for å nå institusjonens og myndighetenes målsettinger innenfor internasjonaliseringsarbeidet.
U-vett: Støtter organisasjonsgruppas forslag om videreføring av U-vett som egen enhet med eget styre underlagt institusjonsstyret, og argumenterer for den løsningen. Viser til at begrunnelsen for å inkludere U-vett i ny avdeling for samfunnskontakt og formidling bygger på en feiloppfatning av dagens oppgaver, med for sterk vektlegging av funksjoner som administrativ støtteenhet. Vektlegger selv arbeidet med kontinuerlig utviklingsarbeid mot tilbudsstyrt og etterspørselsstyret utdanning/videreutdanning. 
Teknisk avdeling (UiT): Foreslår navnet Avdeling for bygg og eiendom” i stedet for ”Avdeling for eiendom og drift”. Diskuterer nøye arbeidsdelingen mellom sentralt og avdelingsnivå for anskaffelser og drift og ulike typer utstyr, og organiseringen av institusjonens verkstedtjenester. 
Personal- og økonomiavdelinga (UiT): Støtter hovedprinsippene i sjuavdelingsmodellen. Ressurssituasjonen vanskelig å vurdere, mange usikkerhetsmomenter finnes: økt institusjonsstørrelse stiller høyere krav til spesialisering og spisskompetanse, økt aktivitetsnivå og kompleksitet under fusjonsimplementeringen, lederne vil møte nye utfordringer med behov for utvikling innen omstilling, endringsledelse og lederstøtte. Grad av delegering, rolle og ansvarsfordeling må vurderes nøye etter avdelingsorganisering. Diskuterer grundig arbeidsform i en ny fellesadministrasjon, herunder betydningen av å innse at forvaltningsmessig administrasjon er et fagfelt i seg selv. 
Kommunikasjonsavdelinga (UiT): Foreslår navnet på den nye kommunikasjonsavdelinga endret til: ”Avdeling for kommunikasjon og samfunnskontakt”. Påpeker at arbeidsgruppen foreslår en spesialisering gjennom å opprette flere avdelinger i den nye fellesadministrasjonen, så blir den nye kommunikasjonsavdeling tilført nye oppgaver, mange av dem uensarta og rettet mot forskjellige målgrupper. Ser behovet for en samordning av innsatsen innenfor etter- og videreutdanning og regional utvikling, men er usikker på om dette gjøres best ved å flytte U-vett til en ny kommunikasjonsavdeling. 

Forsknings- og studieavdelinga (UiT): Støtter arbeidsgruppas forslag om å legge Amundsensenteret og SEMUT ned og at de to administrative stillingene knyttes til Avdeling for forskning og utviklingsarbeid. Mener dessuten at Kvinnforsk burde vurderes nærmere. Videre støttes forslagene om å sentralisere alle it-tjenester og å legge driftsoppgavene til den nye avdelingen og eiendom og drift. Støtter forslaget vedr. Avdeling for samfunnskontakt og formidling.

IT-avdelinga (UiT): Støtter langt på vei arbeidsgruppas forslag om å sentralisere it-tjenestene, men understreker at større organisatoriske endringer av it-funksjonen utgjør en risiko i forbindelse med arbeidet med fusjonen. Det anbefales at man bruker nødvendig tid til disse prosessene, og at man lager en overgangsordning der Høgskolens it-funksjon gradvis fases inn i den sentrale it-avdelingen. 

Ansvaret for AV-funksjonen bør sentraliseres, men med desentral lokal støtte.

Uvetts it-funksjon bør inngå som del av sentral it-støtte til it i undervisning.
Fellesadministrasjonen (HiTø): Støtter i hovedsak arbeidsgruppas innstilling. Vektlegger behovet for god integrasjon for å lykkes i forhold til målsettingene. I høringsuttalelsen foretas en grundig gjennomgang av oppgaveinnholdet i de foreslåtte avdelingene, se selve uttalelsen. Ønsker videreført desentral eksamensadministrasjon, slik dette skjer på høgskolens avdelinger. Støtter forslaget om at U-vett trekkes inn i den nye fellesadministrasjonen. Etterlyser synliggjøring av nordområdesatsningen. 

Oppsummering

Som nevnt innledningsvis forslo arbeidsgruppa i sin rapport at alle nåværende avdelinger og seksjoner i de to fellesadministrasjonene oppløses og at det etableres sju nye hovedavdelinger i fellesadministrasjonen for den nye institusjonen. I tillegg til avdelingene anbefales en begrenset stab tilknyttet rektor/direktør. 

Arbeidsgruppa har diskutert delegasjonsgrad med utgangspunkt i fem modeller som er utbredt i sektoren. Gruppa påpeker at spørsmålet om valg av delegasjonsgrad er avhengig av organisasjonsmodell og størrelse og profesjonalitet på fakultetsadministrasjonene. 

Arbeidsgruppa peker videre på flere forhold som er avgjørende for en god integrasjonsprosess. Et viktig prinsipp er samlokalisering av avdelinger. 

Alle sammenlignbare norske institusjoner har delt sin sentrale administrasjon inn i et sett av avdelinger eller fagseksjoner underlagt universitetsdirektøren. Samtlige høringsuttalelser som er framkommet så langt, støtter en tilsvarende løsning. Arbeidsgruppa har derfor løst sitt oppdrag ved å konsentrere seg om sammensetninga av avdelingene i fellesadministrasjonen, og den eventuelle tilknytningen av senter og stabsenheter. Valg av modell for styring og ledelse og valg av organisasjonsmodell legger føringer for utformingen og dimensjoneringen av administrative funksjoner. 
Arbeidsgruppa viser til at fusjoner sjelden fører til økonomiske innsparinger totalt sett, ettersom kompleksiteten i organisasjonen øker, det legges opp til økt aktivitetsnivå, og at selve sammenslåingen og omstillingsarbeidet krever mye ressurser og oppmerksomhet. Gruppa har valgt som utgangspunkt at det ikke tilføres nye ressurser til administrasjon ved fusjonen, og at det først etter en tid vil være mulig å ta ut eventuelle rasjonaliseringsgevinster. 

Arbeidsgruppa anbefaler på denne bakgrunn at det etter 1 – 2 år foretas en evaluering av den nye universitetsadministrasjonen for å justere for eventuelle skjevheter og ta ut rasjonaliseringsgevinster på områder der det er mulig. 

Direktørenes vurderinger
Arbeidsgruppa for administrasjonsgjennomgang har gjennomført en grundig analyse som grunnlag for sine anbefalinger. 

Spørsmålene om delegeringsgrad ligger under direktørenes ansvarsområde. Direktørene har merket seg at mange høringsuttalelser ønsker en styrket fakultetsadministrasjon. Det er for tidlig å bestemme delegeringsgraden nå. Dette vil inngå i arbeidet med å detaljutforme den nye fellesadministrasjonen og er avhengig av bl.a. organisasjonsstrukturen og graden av hensiktsmessige fellesløsninger på tvers av strukturer.
Avdelingsstruktur
Direktørene tilrår å godkjenne den foreslåtte sjuavdelingsmodellen for organisering av den fusjonerte institusjonens nye felles administrasjon. Dette er etter direktørenes mening best egnet for å etablere den profesjonelle og tidsriktige støttefunksjonen som kan bidra til implementeringen av fusjonens målsettinger og etableringen av det nye Universitetet i Tromsø. Forslaget har også fått tilslutning fra de fleste høringsinstanser. Direktørene har særlig merket seg at flere fakultet støtter en deling av forsknings- og studieavdeling som virkemiddel for å styrke forskningsadministrasjonen.
Til Avdeling for samfunnskontakt og formidling er det forslått å inkludere dagens U-vett – Universitetets videre og etterutdanning. Dette forslaget har flere utgangspunkt: Tenkegruppa for randsonen foreslo administrativ avdeling for samfunnskontakt og regional utvikling. Tenkegruppa for formidling ønsket et formidlings og mediesenter, og Arbeidsgruppa for ny organisasjon anbefaler etablering av en aktiv og offensiv formidlingsenhet. Alt dette er elementer som i større eller mindre utstreking ivaretas av U-vett. 

På den annen side kan U-vett sitt arbeidsfelt betraktes som en utviklings og forskningsbasert virksomhet der videreutdanning - og nå etter hvert fleksibel utdanning - fungerer som det sentrale tematiske omdreiningspunktet. Hovedarbeidsoppgavene handler både om hvordan slike studietilbud kan gjennomføres i praksis, og hvordan hensynet til studentenes læring kan ivaretas på en best mulig måte. I tillegg trekkes deler av personalet på U-vett inn i direkte undervisningsrelatert arbeid, vel å merke når fagansvarlige på ulike studier ønsker dette. I enkelte tilfeller er det denne ressurstilførselen som kan være avgjørende med tanke på om enkelte studietilbud lar seg gjennomføre eller ikke. Disse aktivitetene peker i retning av en organisering av U-vett som ivaretar mulighetene for å kunne drive utviklingsarbeid med en tydelig forankring direkte inn mot fagmiljøene og studentene på universitetet. En slik aktivitet gjør U-vett i liten grad til en administrativ enhet, men peker i betydelig større grad mot en organisering av U-vett som en faglig enhet under styret. 

Etter en totalvurdering anbefaler direktørene å videreførte U-vett som en enhet med eget styre underlagt institusjonens styre. 

Direktørene utelukker imidlertid ikke at det vil være behov for å se nærmere på oppgavene knyttet til regional utvikling og samfunnsoppdraget.  Det vises bl.a. til høringsuttalelsen fra Kommunikasjonsavdelinga. Videre vil det være behov for en nærmere grenseoppgang av oppgaver og ansvarsforhold mellom U-vett og Avdeling for kommunikasjon og samfunnskontakt og U-vett og IT når endelig struktur er etablert.
Oppgavene tilknyttet internasjonalisering er foreslått lagt til 3 forskjellige avdelinger. Dette kan være en utfordring, særlig på bakgrunn av at flere har etterlyst en sterkere satsning. Direktørene vil vurdere dette nærmere.

Arkiv
Arbeidsgruppa foreslår å legge arkivet til Avdeling for formidling og samfunnskontakt.

Direktørene er likevel enige i høringsuttalelsen fra Sentraladministrasjonen hvor det påpekes at arkivfunksjonen har mer til felles med de enhetene som har forvaltningspregede oppgaver, og skal ivareta krav i henhold til forvaltningslov, offentlighetslov og øvrige saksbehandlingsregler. Den primære interessesfæren for arkivet er saksbehandler- og ledergrupper internt, og funksjonen ivaretar et grunnleggende system for intern informasjonsflyt. Direktørene vil derfor foreslå at arkivet legges til Avdeling for personal og organisasjon.

Sentrene
Når det gjelder sentrene viser direktørene til saksutredningen for ny organisasjon.
Direktørene støtter forslaget om å legge Semut til avdeling for forskning og utviklingsarbeid.

Når det gjelder Amundsen-senteret, vil direktørene foreslå å legge dette til ledelsens strategiske stab. Dette begrunnes bl.a. med behovet for å styrke ledelsens evne til strategisk samhandling innenfor nordområdepolitikken. Direktørene vil utrede om det skal etableres et eget nordområdesenter.
Når det gjelder Kvinnforsk, Samisk senter og U-vett, vil direktørene foreslå at disse opprettholdes i sin nåværende form.

Tromsø museum opprettholdes som i dag.

Bibliotektjenesten ved Høgskolen integreres i Universitetsbiblioteket, som organisatorisk opprettholdes som i dag.

Navn
Arbeidsgruppa forslår at dagens Kommunikasjonsavdeling endrer navnet til Avdeling for samfunnskontakt og formidling.
Kommunikasjonsavdelinga uttaler seg om dette i sin høringsuttalelse. Der framkommer bl.a. at formidlingsaktivitet primært skal foregå i fagmiljøene og ikke i en administrativ enhet. Direktørene er enig i vurderingene til Kommunikasjonsavdelinga og foreslår at nytt navn blir ”Avdeling for kommunikasjon og samfunnskontakt”.

Når det gjelder navneforslagene er direktørene enig i høringsuttalelsen fra Teknisk avdeling og foreslår derfor at denne avdeling får navnet ”Avdeling for bygg og eiendom”.

Stab
Direktørene vil understreke behovet for en strategisk stab rundt rektoratet og direktør. Det er et stort behov for rådgivere som kan avlaste ledelsen med å tenke langsiktig og strategisk, Erfaring viser at dersom disse oppgavene legges ut til fagavdelingene, vil ordinære driftsoppgaver fortrenge mulighetene til å arbeide strategisk.
Et element i begrunnelsen for forslaget om ny organisering av fellesadministrasjonen er hensynet til integrasjon. Ved å etablere en helt ny fellesadministrasjon, vil en få en unik mulighet til å utforme en ny felles organisasjonskultur. Her er det også viktig at de nye avdelingene samlokaliseres snarest mulig etter fusjonstidspunktet. Funksjoner og tjenesteområder må her være avgjørende, uten hensyn til hvor den ansatte opprinnelig kommer fra. 
Organisasjonskartet for fellesadministrasjonen vil etter direktørenes anbefaling se slik ut:


[image: image1]
Integrasjon av ny fellesadministrasjon
Direktørene er opptatt av en god integrasjonsprosess ved etableringen av en ny fellesadministrasjon. Mye er allerede oppnådd gjennom arbeidet i arbeidsgruppen Sikker drift. Fusjonen gir en enestående mulighet til å utvikle en enda bedre administrasjon til støtte for universitetets faglige virksomhet.
Administrasjonsbygget ved UiT skal bygges om og det vil ikke være mulig å samlokalisere en ny fellesadministrasjon fra første dag. Det vil imidlertid bli lagt til rette for at de nye avdelingene samles, slik at avdelingsvis integrasjon oppnås med en gang. Ansatte ved høgskolens fellesadministrasjon må påregne å flytte til Breivika og ansatte ved universitetets sentraladministrasjon må påregne å flytte midlertidig til Mellomveien.
Den nye fellesadministrasjonen skal være operativ pr. 1.1.2009.

Omstillingsavtalen blir viktig i prosessen med å bemanne ny fellesadministrasjon. Omstillingsavtalen innfører bl.a. kompetansekartlegging og omstillingssamtaler som i denne sammenheng blir viktige. Det vil bli utarbeidet en egen prosedyrebeskrivelse for dette arbeidet.
Forslag til vedtak:
Styringsgruppa for fusjonsprosessen anbefaler følgende organisering av ny fellesadministrasjon:
1. Fellesadministrasjonen organiseres i 7 avdelinger med følgende navn:

Avdeling for forskning og utviklingsarbeid

Avdeling for utdanning

Avdeling forkommunikasjon og samfunnskontakt

Avdeling for økonomi

Avdeling for personal og organisasjon

Avdeling for IT

Avdeling for bygg og eiendom

2. Det etableres en stab med et særlig ansvar for strategisk arbeid.
3. Fordeling av oppgaver mellom avdelingene gjøres i henhold til arbeidsgruppas forslag, med følgende endringer:

· Arkiv legges til personalavdelingen

· U-vett opprettholdes som et senter med eget styre

· Amundsensenteret overføres til stab.
4. Avdelingene skal samlokaliseres på fusjonstidspunktet. Inntil ombyggingen av administrasjonsbygget i Breivika er ferdigstillet, vil avdelingene være lokalisert i Breivika, Mellomveien og evt. Breivang.
Tromsø 27. mai 2008.
Lasse  Lønnum                                                                        Britt Elin Steinveg

universitetsdirektør                                                                 høgskoledirektør
Vedlegg

